L-Ewwel Pitazz – Paragrafi 411-420 21 ta' Marzu 1935. Spiss, waqt il-Quddiesa, nara lill-Mulej ġewwa ruħi; nħoss il-preżenza Tiegħu li timlieni kollni kemm jiena. Nħoss il-ħarsa divina Tiegħu; nitkellem Miegħu fit-tul mingħajr ma nlissen kelma; naf dak li tixtieq il-Qalb divina Tiegħu, u nagħmel dejjem dak li Lilu jogħġbu l-iktar. Jiena nħobbu bi mħabba tal-ġenn, u nħossni maħbuba minn Alla. F'dawk il-waqtiet meta jiena niltaqa' ma' Alla fil-qiegħ ta' l-esseri tiegħi, inħossni hekk ferħana li ma nkunx naf kif infisser dan il-ferħ. Dawn il-waqtiet ikunu qosra, għax ir-ruħ ma tkunx tiflaħ għal ħaġa bħal din fit-tul, għax il-firda mill-ġisem issir inevitabbli. Għalkemm dawn il-waqtiet ikunu qosra ħafna, il-qawwa tagħhom, li tiġi mgħoddija lir-ruħ tibqa' magħha għal żmien twil ħafna. Bla ebda sforz, jiena jkolli esperjenza tal-ġabra profonda li mbagħad tiksini – u din ma tonqosx ukoll meta jiena nitkellem man-nies, lanqas ma tfixkilni fit-twettiq tad-doveri tiegħi. Nħoss il-preżenza dejjiema ta' Alla bla ebda sforz minn ruħi. Naf li jiena maqgħuda Miegħu mill-qrib bħalma qatra ilma hi magħquda mal-oċejan bla qiegħ. Il-Ħamis li għadda, lejn it-tmiem tat-talb tiegħi, ħassejt din il-grazzja, li damet għal żmien twil mhux tas-soltu, għax kien il-ħin kollu tal-Quddiesa, li ħsibtni ser immut bil-ferħ. F'ħinijiet bħal dawn nintebaħ aktar bl-għarfien tiegħi ta' Alla u tal-attributi Tiegħu, u nsir naf ukoll lili nnifsi u l-miżerja tiegħi ħafna aħjar. Nistagħġeb kemm il-Mulej verament jiċċekken lejn ruħ miżerabbli bħal tiegħi. Wara l-Quddiesa, ħassejtni kollni kemm jiena mitlufa f'Alla u għadni konxja minn kull ħarsa Tiegħu fil-profondita' ta' qalbi. Madwar nofsinhar dħalt fil-kappella għal waqt wieħed, u għal darb' oħra l-qawwa tal-grazzja laqtitli qalbi. Waqt li bqajt fi stat ta' ġabra, Satana qabad qasrija u bir-rabja tefagħha mal-art b'saħħtu kollha. Rajt ir-rabja u l-għira tiegħu kollha. Ma kien hemm ħadd fil-kappella, għalhekk qomt niġbor il-biċċiet tal-qasrija, erġajt poġġejt il-fjura fil-ħamrija u ppruvajt nagħmel dan kollu qabel ma jasal xi ħadd. Imma ma rrnexxilix, għax il-Madre Superjura (Borgia) daħlet dak il-ħin flimkien mas-soru sagristana u xi sorijiet oħrajn. Il-Madre Superjura baqgħet mistagħġba li jiena kont qiegħda mmiss xi ħaġa li kienet fuq l-altar u b'dan il-mod jiena waqqajt il-qasrija. Is-soru sagristana wriet li ma ħaditx gost, u jien għamilt mill-aħjar biex ma nagħti l-ebda spjegazzjoni jew niskuża lili nnifsi. Imma filgħaxija ħassejtni għajjiena ħafna u ma stajtx nagħmel is-siegħa tiegħi tal-Adorazzjoni, għalhekk tlabt lill-Madre Superjura tħallini mmur norqod kmieni. Irqadt malli mteddejt, imma f'xi l-ħdax Satana ċaqlaqli s-sodda. Mill-ewwel qomt u bdejt nitlob bil-paċi kollha lill-Anġlu Kustodju tiegħi. Imbagħad rajt lill-erwieħ li kienu qegħdin jagħmlu penitenza fil-Purgatorju. Huma dehru qishom dellijiet, u fosthom rajt ħafna demonji. Wieħed minnhom ipprova jdejjaqni; ħa forma ta' qattus u beda jixteħet fuq is-sodda tiegħi u fuq saqajja, u kien tqil mhux ħażin, daqslikieku kien (jiżen) tunnellata. Il-ħin kollu bqajt ngħid ir-Rużarju, u lejn iż-żerniq dawn l-ispirti għebu, u rnexxieli norqod xi ftit. Xħin dħalt fil-kappella filgħodu smajt vuċi ġewwa ruħi, Int tinsab maqgħuda Miegħi; tibża' xejn. Imma kun af, binti, li Satana jobgħodok; huwa jobgħod kull ruħ, imma għandu mibegħda taqbad b'mod speċjali għalik għax inti ħtaftlu tant erwieħ mis-saltna tiegħu. Dalgħodu smajt dan il-kliem: Mil-lum sa (ċ-ċelebrazzjoni) tal-Qawmien, inti m'intix ser tħoss il-preżenza Tiegħi, imma ruħek tkun mimlija b'xenqa kbira. U minnufih xewqa kbira mlietli ruħi; ħassejt firda minn Ġesu' l-maħbub tiegħi, u meta wasal il-waqt tat-Tqarbin, rajt il-Wiċċ ta' Ġesu' fit-tbatija f'kull Ostja (li kien hemm) fil-pissidi. Minn dak il-waqt, jiena ħassejt xenqa iktar qawwija f'qalbi. Fil-Ġimgħa l-Kbira, fit-tlieta ta' wara nofsinhar, meta dħalt fil-kappella smajt dan il-kliem: Jiena nixtieq li x-xbieha Tiegħi tiġi meqjuma fil-pubbliku. Imbagħad rajt lill-Mulej Ġesu' qiegħed imut fuq is-Salib fost tbatija kbira, u mill-Qalb ta' Ġesu' kienu ħerġin l-istess żewġ raġġi li hemm fix-xbieha. Is-sibt. Waqt il-Għasar rajt lill-Mulej Ġesu' jiddi bħax-xemx, liebes libsa tiddi, u Huwa qalli, Jalla qalbek tifraħ. U ferħ kbir fawwarni, u l-preżenza ta' Alla nifditni; u dan għar-ruħ, hu teżor li ma tistax tiddeskrivih bil-kliem. Meta x-xbieha ġiet sponuta, jiena f'daqqa waħda rajt ċaqliqa ta' id Ġesu', Hu u jagħmel sinjal kbir tas-salib. Filgħaxija fl-istess ġurnata, meta mort norqod jiena rajt ix-xbieha miexja fuq il-belt, u l-belt kienet miksija b'xi ħaġa li f'għajnejja dehret qisha kannizzata u xbiek. Ġesu' Hu u għaddej qatta' x-xbiek kollha u fl-aħħarnett għamel sinjal kbir tas-salib u ma deherx aktar. Rajt madwari ħafna figuri malizzjużi jaqbdu bin-nar tal-mibgħeda li kellhom għalija. Minn fommhom kien ħiereġ ħafna theddid, imma l-ebda waħda minnhom ma laqtitni. Mument wara, din id-dehra għebet, imma bqajt għal żmien twil ma nistax norqod. 26 (ta' April). Il-Ġimgħa, meta kont Ostra Brama sabiex nattendi ċ-ċerimonja meta kellhom juru x-xbieha, smajt priedka mill-konfessur tiegħi (Dun Sopocko). Din il-priedka fuq l-Ħniena Divina kienet l-ewwel waħda mill-affarijiet li Ġesu' kien ilu jitlob għal żmien twil. Meta s-saċerdot beda jitkellem fuq il-ħniena kbira tal-Mulej, ix-xbieha ħadet il-ħajja u r-raġġi nifdu l-qlub tan-nies li kienu jinsabu miġburin hemmhekk, imma mhux kollha bl-istess mod. Xi wħud irċevew iktar, xi wħud inqas. Ferħ kbir imlieli ruħi meta jiena rajt il-grazzja ta' Alla. Imbagħad smajt il-kliem, Int xhud tal-ħniena Tiegħi. Inti għad trid toqgħod quddiem it-tron Tiegħi għal dejjem bħala xhieda ħajja tal-ħniena Tiegħi. Meta spiċċat il-priedka, ma qgħadtx nistenna li tispiċċa l-funzjoni, għax kont mgħaġġla biex nerġa lura d-dar. Malli kont imxejt ftit passi, kotra kbira ta' demonji għalquli t-triq. Bdew jhedduni b'torturi terribli, u nstemgħu xi vuċijiet: "Ħtaftilna dak kollu li kien ilna naħdmu għalih ħafna snin! X'ħin jiena staqsejthom "Minn fejn ġejtu f'għadd hekk kbir?" l-ispirti ħżiena weġbuni: "Minn ġol-qlub tan-nies; tibqax tittorturana!" X'ħin rajt x'mibgħeda kbira kellhom għalija, tlabt l-għajnuna minnufih mingħand l-Anġlu Kustodju tiegħi, u f'daqqa waħda dehert il-figura tiddi tal-Anġlu Kustodju tiegħi u qalli: "Tibżax, għarusa tal-Mulej tiegħi; mingħajr il-permess Tiegħu dawn l-ispirti ma jagħmlulek l-ebda ħsara." F'daqqa waħda l-ispirti ħżiena għebu, u l-Anġlu Kustodju akkumpanjani bil-fedelta', b'mod li jidher, preċiż sad-dar stess. Ħarstu kienet mimlija modestja u paċi, u fjamma nar kienet qiegħda taqbad fuq ġbinu. O Ġesu' tiegħi, nixtieq naħdem u nistinka u nbati ħajti kollha għal dak il-waqt wieħed meta jiena rajt il-glorja Tiegħek, O Mulej, u nikseb ġid għall-erwieħ. Il-Ħadd, 28 (ta' April) 1935. Il-Ħadd fuq l-Għid; jiġifieri l-Festa tal-Ħniena Divina, l-għeluq tal-Ġublew tal-Fidwa. Meta morna sabiex nieħdu sehem fiċ-ċelebrazzjonijiet, qalbi bdiet taqbeż bil-ferħ meta rajt kif iż-żewġ solennitajiet kienu maqgħudin hekk mill-qrib. Tlabt lil Alla juri ħniena fuq l-erwieħ tal-midinbin. Lejn it-tmiem tal-funzjoni, meta s-saċerdot ħa s-Sagrament Imqaddes sabiex ibierek in-nies, jiena rajt lill-Mulej Ġesu' bħalma Hu rappreżentat fix-xbieha. Il-Mulej tana l-barka Tiegħu, u r-raġġi nfirxu fuq id-dinja kollha. F'daqqa waħda, rajt dija impenetrabbli fis-sura ta' għamara tal-kristall, minsuġa u maqgħuda flimkien b'mewġiet ta' dija li la l-kreaturi lanqas l-ispirti ma setgħu jersqu lejha. Tliet bibien kienu jagħtu fuq din id-dija. F'dak il-waqt, Ġesu', bħalma Hu rappreżentat fix-xbieha, daħal f'din id-dija permezz tat-tieni bieb għall-Għaqda waħda li kien hemm ġewwa. Din hija l-Għaqda ta' tlieta flimkien ħadd ma jista' jifhima – li hi bla tmiem. Smajt vuċi, Din il-festa ħarġet mill-profondita' stess tal-ħniena Tiegħi, u hija mwettqa fil-profondita' kbira tal-ħniena tenera Tiegħi. Kull ruħ li temmen u tafda fil-ħniena Tiegħi tiksibha. Ma nistax infisser x'ferħ ħassejt għat-tjubija bla qies u għall-kobor ta' Alla tiegħi.
Djarju ta' Swor Fawstina – L-1 Pitazz (par.411-420)